Leksion 10
Ania ti Panagdaydayaw ti Pamilia?
Idi pay un-unana a kayat ni Jehova nga agtataripnong ti tunggal pamilia tapno pabilgenda ti espiritualidadda ken patibkerenda ti sangakabbalayanda. (Deuteronomio 6:6, 7) Dayta ti gapuna a linawas a mangilatlatang dagiti Saksi ni Jehova iti panawen nga agdaydayaw kas pamilia, tapno nawayada a mangadal kadagiti naespirituan a bambanag a maitutop iti kasapulanda. Uray no agmaymaysaka, mabalinmo latta nga usaren dayta a panawen para ken Jehova. Mabalinmo ti mangpili iti maysa a topiko iti Biblia a kayatmo nga adalen.
Gundawaymo daytoy nga umadani ken Jehova. “Umadanikayo iti Dios, ket isu umadaninto kadakayo.” (Santiago 4:8) Ad-adda a maam-ammotayo ni Jehova no ammotayo dagiti detalye maipapan iti personalidadna ken dagiti aramidna babaen kadagiti binulong ti Biblia. Ti nalaka a pamay-an a panangirugi iti panagdaydayaw ti pamilia ket ti sangsangkamaysa a panangbasa a sipipigsa iti Biblia, a nalabit surotenyo ti linawas nga eskediul ti Teokratiko nga Eskuelaan ti Panagministro. Mabalin nga adda batang ti tunggal miembro ti pamiliayo nga agbasa sa pagsasaritaanyo dagiti nasursuroyo manipud iti Kasuratan.
Gundawayyo daytoy a mangpasinged iti relasionyo kas pamilia. Tumibker ti relasion dagiti agassawa, kasta met dagiti nagannak ken annak, no agadalda iti Biblia a sangapamiliaan. Masapul a naragsak ken makapagagar daytoy a panagadal iti tunggal lawas. Depende iti edad dagiti ubbing, mabalin a mangpili dagiti nagannak kadagiti praktikal a topiko nga adalenda, a nalabit usarenda dagiti benneg Ti Pagwanawanan ken Agriingkayo! wenno ti Web site a jw.org. Mabalin a pagsasaritaanyo ti problema dagiti annakyo iti eskuelaan ken no ania ti aramidenda. Mabalinyo met a tagiragsaken nga ensayuen dagiti kanta a makanta kadagiti gimong ken agmeriendakayo kalpasan ti panagdaydayawyo kas pamilia.
Daytoy a naisangsangayan a panawen iti tunggal lawas para iti panagdaydayaw ken Jehova a sangsangkamaysa ket makatulong iti amin a miembro ti pamilia a maragsakan a mangadal iti Sao ti Dios. Ken sibabaknang a bendisionan ni Jehova ti panagreggetyo.—Salmo 1:1-3.
Apay a mangilatangtayo iti panawen para iti panagdaydayaw ti pamilia?
Ania ti aramiden dagiti nagannak tapno naragsak ti panagadalda kas pamilia?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn